Doctoranzii UB, invitați să participe la colocviul național „Paul Cornea” organizat de Școala Doctorală de Litere a Universității din București

În perioada 24-25 mai 2024, Școala Doctorală de Litere a Universității din București organizează cea de-a doua ediție a Colocviului Național „Paul Cornea”, adresată studenților doctoranzi din universitățile afiliate Consorțiului Universitaria, din care face parte și Universitatea din București. 
Denumit după o personalitate definitorie pentru studiile literare românești din perioada postbelică, profesor al Facultății de Litere, a cărui operă ilustrează mai multe discipline (istorie literară, sociologie literară, teorie și literatură comparată), colocviul își propune să încurajeze dialogul (inter)universitar în domeniul filologiei și al studiilor culturale. Doctoranzii UB sunt invitați să prezinte comunicări pornind de la teme circumscrise intereselor lor de cercetare. 
Colocviul va include conferințe plenare susținute de prof. univ. dr. Javier Guerrero, de la Princeton University și prof. univ. dr. Jef Verschueren, Universitatea Antwerpen, și secțiuni tematice paralele. Evenimentul va avea loc în format fizic, iar prezentările vor fi susținute în limbile română, engleză și franceză.
Pe lângă cele patru secțiuni reprezentate la Școala Doctorală Litere (studii literare, lingvistică, biblioteconomie, studii culturale), vor exista două paneluri speciale, consacrate relecturării unor volume de referință ale lui Paul Cornea, din perspectiva actualității: Interpretare și raționalitate (Polirom, 2006) – dedicat doctoranzilor în filosofie, și Originile romantismului românesc (Minerva, 1972) – dedicat doctoranzilor în istorie. 
Doctoranzii interesați să participe la colocviu sunt invitați să trimită își trimită propunerile de proiect la adresa colocviulpaulcornea@litere.ro, până la data de 25 martie 2024.
Documentul trebuie să fie în format Word și să conțină următoarele: titlul comunicării, un rezumat de 200-300 de cuvinte (TNR 12, la 1.5 rânduri, aliniere stânga-dreapta), 5 cuvinte-cheie, o scurtă notă biografică (nume și prenume, afiliere instituțională, an de studiu, domeniu de cercetare, conducătorul științific al lucrării). 
Fiecare comunicare trebuie să se încadreze în limita a 20 de minute, urmate de 10 minute pentru discuții.
Versiunile extinse ale comunicărilor selectate vor fi publicate în actele colocviului, prevăzute să apară la începutul anului 2025 la Editura Universității din București (acreditată CNCS, categoria A). Detalii despre trimiterea lucrărilor finale, normele de redactare și procesul de peer-review vor fi transmise în zilele colocviului.
Mai multe informații despre colocviul național „Paul Cornea” pot fi consultate aici. 
